Diari Oficial de la Generalitat Valenciana


Sumari del DOGV 6409, del 01-12-2010 (2010/12679)

RESOLUCIÓ de 26 de novembre de 2010, del secretari autonòmic d'Ocupació i director general del Servei Valencià d'Ocupació i Formació, sobre delegació de competències derivades de la gestió en l'àmbit del SERVEF, de les mesures per a facilitar la reinserció laboral dels treballadors i treballadores que hagen perdut els seus llocs de treball, inclosos en el Fons Europeu d'Adaptació a la Globalització (FEAG).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6409

Data del DOGV
:   01-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12805


Data del document
:   26-11-2010

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Servici Valencià d'Ocupació i Formació
    * competència administrativa
    * delegació de poders

RESOLUCIÓ de 26 de novembre de 2010, del secretari autonòmic d'Ocupació i director general del Servei Valencià d'Ocupació i Formació, sobre delegació de competències derivades de la gestió en l'àmbit del SERVEF, de les mesures per a facilitar la reinserció laboral dels treballadors i treballadores que hagen perdut els seus llocs de treball, inclosos en el Fons Europeu d'Adaptació a la Globalització (FEAG). [2010/12912]  
La Unió Europea, a través del Reglament 1927/2006, va crear el Fons Europeu d'Adaptació a la Globalització (FEAG), destinat a proporcionar ajuda als treballadors acomiadats d'algun sector d'activitat de qualsevol estat membre afectat pels efectes de la globalització dels mercats, i des de juny de 2009 a través del Reglament 546/2009, també a aquells afectats pels efectes de la crisi econòmica.   
Actualment la finalitat d'este fons és incentivar les mesures actives del mercat laboral destinades a la reinserció laboral dels treballadors que hagen perdut els seus llocs de treball, incloent l'assistència en la busca d'ocupació, l'orientació professional, la formació, així com amb caràcter temporal incentius per a la recerca d'ocupació, mobilitat i formació, en especial dirigits a treballadors amb discapacitat o de més edat.   
El SERVEF ha liderat l'elaboració i presentació de tres sol·licituds d'ajuda al FEAG en 2009 i 2010 per al sector ceràmic de la província de Castelló, el sector de la pedra natural d'Alacant i el sector tèxtil de la Comunitat Valenciana, totes elles aprovades pel Col·legi de Comissaris de la Unió Europea.  
Les principals accions a realitzar són: en el sector ceràmic de Castelló, la realització d'un estudi de necessitats formació i ocupació en les comarques afectades, un pla integral d'ocupació i tallers de formació i reciclatge professional, així com cursos de formació i incentius a la participació i a la inserció laboral. En el cas del sector de la pedra natural les accions van dirigides a programes de prospecció de noves oportunitats d'ocupació, d'orientació i formació, tallers d'autoocupació i incentius, incloent la recuperació d'oficis tradicionals del sector. Quant a la sol·licitud del sector tèxtil de la Comunitat Valenciana, inclou servicis de suport a la inserció, de formació per a la professionalització i en competències transversals, amb especial èmfasi de suport a l'emprenedor, tres programes específics de projectes i iniciatives, assessoria i suport logístic i financer.   
L'import de les actuacions en el sector ceràmic de la província de Castelló ascendix a 41.050.861 €, en el sector de la pedra natural d'Alacant és de 2.189.000 €, i en el sector tèxtil l'import és de 3.168.409 €, tots ells finançats en un 65% pel Fons Europeu d'Adaptació a la Globalització. Amb este motiu, s'han obert en el pressupost del Servef cinc línies pressupostàries de nova creació, dins del capítol IV, del subprograma 322.53, Plans Especials de Suport a l'Ocupació en Sectors Productius.   
En el desenvolupament propi d'estes mesures que, en l'àmbit de la Comunitat Valenciana, correspon al SERVEF, es fa necessari establir un règim de delegació de competències sobre esta matèria, a fi de facilitar la consecució d'un grau notable d'eficàcia i d'economia en la gestió dels procediments administratius que es deriven de la seua aplicació.  
Així mateix, davant de la possibilitat d'ampliació de les subvencions derivades del Fons Europeu d'Adaptació a la Globalització, resulta necessari fer extensiva esta delegació a aquelles subvencions del FEAG que pogueren aprovar-se en un futur, en l'àmbit de gestió del Servei Valencià d'Ocupació i Formació.  
En conseqüència, i de conformitat amb el que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció introduïda per Llei 4/1999, de 13 de gener; i en l'article 63 de la Llei 5/1983, de 30 de desembre, del Consell, modificada per Llei 12/2007, de 20 de març, de la Generalitat, resolc:  
Primer. Gestió de subvencions  
1. En relació amb les ajudes concedides pel secretari autonòmic d'Ocupació i director general del SERVEF, per les quals se subvencionen els sectors ceràmic de la província de Castelló, de la pedra natural d'Alacant i del tèxtil de la Comunitat Valenciana, i d'aquelles altres que es puguen aprovar en un futur per a altres sectors, incloses en el Fons Europeu d'Adaptació a la Globalització (FEAG), i dirigides a facilitar la reinserció laboral dels treballadors que hagen perdut els seus llocs de treball, es delega en el/la titular de la Secretaria General del SERVEF, l'exercici de les competències que s'indiquen a continuació:  
a) La competència de concessió i denegació de les subvencions, així com la firma de tots els documents administratius que siguen necessaris per a formalitzar estes concessions.  
b) La resolució d'acceptació del desistiment, la renúncia i qualsevol altra forma de finalització del procediment, així com qualsevol altra incidència o variació de les condicions que es produïsca després de la concessió de les ajudes.  
c) El reconeixement de l'obligació i la proposta de pagament.  
d) La minoració de la subvenció concedida en els supòsits establits en la normativa vigent.  
e) La incoació i resolució dels expedients de revocació de subvencions en els supòsits previstos normativament.  
f) En relació amb el que establixen les dos lletres anteriors, es delega també la competència per a exigir el reintegrament de les quantitats indegudament percebudes i els interessos de demora des del moment del seu pagament.  
2. La firma de tots els documents comptables que associats es requerisquen per a la gestió pressupostària d'estes subvencions, inclosos els de retenció de crèdit, corresponents al subprograma 322.53, Plans Especials de Suport a l'Ocupació en Sectors Productius, o equivalent, correspondrà al cap de l'Àrea de Recursos Humans i Econòmics.   
Segon. Suplència dels òrgans delegats.  
En cas de vacant, absència o malaltia dels titulars dels òrgans delegats en el resolc primer, les competències delegades s'exerciran a través del règim establit en el resolc quint, de la Resolució de 3 de març de 2008 (DOCV núm. 5719 de 7 de març de 2008), del director general del Servei Valencià d'Ocupació i Formació, sobre delegació de competències en matèria de personal, gestió financera i pressupostària, contractació administrativa i gestió de subvencions.   
Tercer. Constància expressa de la delegació  
Les resolucions administratives que s'adopten per delegació indicaran expressament esta circumstància i es consideraran dictades per l'òrgan delegatori, sense que pertoque la delegació de competències delegades.  
Quart. Avocació de la competència  
La delegació de competències que s'efectua a través de la present resolució s'entén sense perjuí que, en qualsevol moment, el secretari autonòmic d'Ocupació i director general del SERVEF puga demanar el coneixement i resolució de qualsevol assumpte o expedient amb els requisits de l'article 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Quint. Entrada en vigor i vigència  
La present resolució de delegació de competències entrarà en vigor el mateix dia que es publique en el Diari Oficial de la Comunitat Valenciana, i la seua vigència s'estendrà durant el període d'aplicació de les mesures per a facilitar la reinserció laboral dels treballadors que hagen perdut els seus llocs de treball en els sectors ceràmic de la província de Castelló, de la pedra natural d'Alacant i del tèxtil de la Comunitat Valenciana, o en qualsevol altre sector per al qual s'aproven ajudes a càrrec del Fons Europeu d'Adaptació a la Globalització (FEAG), i els seus posteriors efectes.  
Contra el present acte, que esgota la via administrativa, podran els interessats interposar un recurs contenciós administratiu en el termini de dos mesos, a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o potestativament, un recurs de reposició davant d'este mateix òrgan en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren procedent.  
València, 26 de novembre de 2010.- El secretari autonòmic d'Ocupació, director general del SERVEF: Luis Lobón Martín.